# MUZEJ GRADA ZAGREBA

# ZAGREB, OPATIČKA 20

# BILJEŠKE UZ FINANCIJSKO IZVJEŠĆE ZA

# RAZDOBLJE OD 1. SIJEČNJA DO 31. PROSINCA 2021.GODINE

**DOGAĐANJA U MGZ-U U 2021. GODINI**

* Izložba ***Stadion Maksimir – sportska arhitektura Vladimira Turine*** bila je otvorena od 23. prosinca 2020. do 23. svibnja 2021.

Uklapanjem u situaciju razmjerno skučene parcele uz Maksimirsku cestu, otvaranjem izvanredne vizure na maksimirsku šumu i Medvednicu u daljini te visokom razinom oblikovanja cjeline i detalja – *Stadion Maksimir* iznimno je djelo sportske arhitekture.

Arhitektonska ostavština jednog od najutjecajnijih hrvatskih arhitekata Vladimira Turine, autora

*Stadiona* *Maksimir* (1946. – 1964.), koji je i danas oslonac i inspiracija jer je njegov jezik

arhitekture razumljiv, istinit, jednostavan, emocionalan i snažan, dio je fundusa Muzeja grada

Zagreba. Cilj izložbe bio je dati povijesni presjek, kontekstualizirati i naglasiti važnost *Stadiona* i

okolnog prostora kao inspirativnog okruženja, afirmirati taj prostor kao izvorišnu točku

zagrebačkog sporta, njegovu arhitekturu i urbanizam, povezanost s klubom, navijačima,

čovjekom, s gradom i šumom-parkom Maksimirom.

Stadioni i njihova „prostorna ogromnost“ sadrže okupljački, urbani identitet, emocionalne čimbenike – mitski Maksimir (memorija mjesta – duhovnost fenomena). GNK Dinamo je sportski simbol Zagreba, ali i puno više od toga, jer je nogomet u svijetu danas univerzalna vrijednost. Dinamo je rekorder u povijesti finala svjetskih prvenstava po broju svojih bivših i aktivnih igrača.

Izložba je bila rezultat dugogodišnjega znanstvenog istraživanja (temelji se na doktorskoj disertaciji autorice, uvažavajući znanstvene doprinose suradnika i kolega na polju sportske arhitekture, i šire), a njen sadržaj postupno je stvarao konačan izgled i atmosferu. Budući da Stadion Maksimir nije samo arhitektonski sklop, nego i dinamičan prostor za rad, nadmetanje u sportu, navijanje, druženje, glazbene spektakle – građa za izložbu bila je sadržajno i produkcijski šireg obuhvata, znanstveno interpretirana, a istodobno ne želeći biti pravolinijska, nego dinamična i zabavna.

Kao što je iz samog naslova izložbe razvidno, njome su usko povezane dvije glavne teme: Stadion Maksimir kroz povijest i danas, s naglaskom na projekte arhitekta Vladimira Turine, i posebno njegove projekte sportske arhitekture. Kroz nekoliko podtema kontekstualizirane su u prostoru i vremenu pojedine dionice dviju glavnih tema.

Izložbu su činile dvije grupe predmeta: izvorni nacrti, fotografije i publikacije etapa projektiranja i izgradnje Stadiona Maksimir (1945. - 1969.) i drugih građevina sportske arhitekture Vladimira Turine (1941. - 1968.), te raznorodni predmeti koji pojašnjavaju navedenu građu. To su uporabni predmeti koji su pripadali prof. Turini, trofeji GNK Dinamo, plastične stolice s tribina, trava, „lutke“ za slobodne udarce, projekcije mitskih utakmica, plakati i katalozi dvaju velikih koncerata Davida Bowiea i U2...
Za izložbu su izrađene makete presjeka zapadne i istočne tribine te je posuđena maketa cjeline stadiona s Arhitektonskog fakulteta. Kipić Malog Isusa tu je da nas podsjeti na samostan Antunovac u kojem je od 1947. bio smješten Zavod za mentalno zaostalu djecu (prvotno sirotište za „napuštenu, nezbrinutu djecu, siromašne i bolesne“ o kojima je brinula Družba sestara služavki Malog Isusa) tik uz temelje zapadne tribine, dok nije srušen, a Družba sestara preseljena na Novu Ves. Zanimljivo je bilo vidjeti i projekt Centralnog stadiona (1945./1946.), zamišljenog u središnjem dijelu cijeloga današnjega sportskog sklopa na Sveticama, ili kako nježnu liniju tribina Turininog Olimpijskog stadiona Banjica, Beograd (1. nagrada, neizvedeno, 1947.) prepoznajemo na Gradskom stadionu Poljud Borisa Magaša, Turininog asistenta i suradnika na više projekata, pa i onomu Istočne tribine Stadiona Maksimir.

**Za izložbu**[**Stadion Maksimir – sportska arhitektura Vladimira Turine**](http://mgz.hr/hr/izlozbe/povremene-izlozbe/stadion-maksimir-%5Bsportska-arhitektura-vladimira-turine%5D%2C1589.html)**, autorici, muzejskoj savjetnici dr. sc. Heli Vukadin Doronjga, u studenome 2021. dodijeljena je nagrada Hrvatskog muzejskog društva za 2020. godinu u kategoriji za provedeni istraživački rad koji je rezultirao izložbom. Ovo je drugo veliko priznanje autorici, ali i cijelom Muzeju grada Zagreba, za realizaciju ove izložbe, nagrađene i godišnjom nagradom Društva povjesničara umjetnosti za 2020. godinu.**

* U petak, 29. siječnja 2021., Muzej grada Zagreba četrnaestu je godinu zaredom sudjelovao u ***Noći muzeja***, koja se zbog pandemije korona virusa, održava u digitalnom obliku. Program Muzeja stoga smo prilagodili aktualnoj situaciji, te našoj najširoj publici, posjetiteljima i pratiteljima ponudili zanimljive online sadržaje; naše dvije online zbirke i edukativne sadržaje za djecu osnovnoškolskog uzrasta.

Zbirku **Tilla Durieux i njena zbirka umjetnina**,kao dio stalnog postavabilo je mogućepogledati i online: <http://tilla.mdc.hr/Tilla_Durieux.aspx>

Osim kao dio stalnog postava Muzeja, posjetiteljima je bila i online dostupna **Zbirka stare ambalaže dr. Ante Rodina**: <http://rodin.mgz.hr/>

**Online izdanje MGZ-ovog Vodiča za djecu nižih razreda osnovnih škola**

Nastavnici i učenici trećih i četvrtih razreda zagrebačkih osnovnih škola, zbog pandemije korona virusa nisu mogli posjetiti naš Muzej kao što je to predviđeno njihovim nastavnim planom i programom, no kako bi i u ovom periodu ipak uspjeli "prošetati" našim stalnim postavom, pripremili smo im online izdanje našeg Vodiča za djecu nižih razreda osnovnih škola.

<https://issuu.com/valentinadominic/docs/vodic___za_djecu_u_muzeju_grada_zag>

***Krtica Talpa istražuje Muzej grada Zagreba***

Slikovnica *Krtica Talpa istražuje Muzej grada Zagreba* cjelovito je edukativno djelo primjereno integriranom poučavanju djece predškolske i mlađe školske dobi, ali i omogućuje percepciju važnosti inkluzije osoba oštećena vida svim dionicima sustava odgoja i obrazovanja.

Slikovnicu odlikuje uvažavanje različitosti i potreba drugih, stvaranje prijateljstava s „djevojčicama i dječacima koji slabo vide ili uopće ne vide, ili se ne mogu kretati bez invalidskih kolica“. Talpa djecu upoznaje s načinima i mogućnostima prilagođenoga kretanja kroz Muzej, ističući pritom važnost učenja čitanjem (Brailleovim pismom), dodirivanjem i istraživanjem. Pripremili smo i online izdanje slikovnice, s dodanom audio komponentom, kako bi i slijepa i slabovidna djeca mogla uživati u istraživanju Muzeja u društvu krtice Talpe

<https://drive.google.com/drive/folders/1Dnszi1TA6TBCy66Y5DAixoOLsM5dICuT?usp=sharing>

* U subotu i nedjelju, 13. i 14. veljače, održane su 22. ***Žive slike***, tradicionalno predfašničko edukativno događanje Muzeja. Zbog pandemije korona virusa, Žive slike ove su godine održane u digitalnom obliku. Koristeći razne profesionalne i amaterske video snimke, kao i snimke priloga o Živim slikama HRT-a, načinili smo video – kolaž, vremeplov kroz protekla dva desetljeća projekta, od njegovih početaka do danas.

Kralj Bela IV., kaptolski pisar, zagrebački biskup Benedikt Vinković, zvonoljevač Henrik Degen, barunica Ana Marija Rauch, operna diva Milka Trnina, ban Jelačić sa suprugom Sofijom, slikarica Nasta Rojc, subreta u kabareu Micika Žličar, prva kondukterka Paula Landsky, gradski stražar, prodavačica u robnoj kući Kästner & Öhler (kasnije NA-MA) i brijač Većeslav Librić neki su od brojnih likova na koje smo naše posjetitelje i pratitelje (na webu i društvenim mrežama) podsjetiti ovogodišnjim, online izdanjem Živih slika!

Najavni video: <https://youtu.be/9u7m1rsKGCo>

Video Živih slika: <https://youtu.be/k2FzXOfuKG4>

* U partnerstvu Muzeja grada Zagreba i Centra za kulturu i informacije Maksimir i u suradnji sa zagrebačkim osnovnim školama na mrežnim stranicama MGZ-a i CKIM-a otvorena je **online izložba** ***Maskom otjerajmo zle duhove!*** iz ciklusa Maske. Ovogodišnjom temom, željeli smo se na neki način „obračunati“ s epidemijom Covid 19 i potresom koji su nas zadesili 2020. godine te otjerati „zle duhove“ kako bi svi zajedno krenuli sljedećih mjeseci u bolje vrijeme.
Kao i svake godine, predloženom temom programa Maske željeli smo na zanimljiv i pristupačan način potaknuti dječju kreativnost kroz upoznavanje prošlosti Zagreba te očuvati tradiciju obilježavanja fašnika i pokladnih običaja u našem gradu. Ove godine sudjelovale su 23 zagrebačke osnovne škole!

Poveznica: <https://paper.dropbox.com/doc/MASKE-2021.-0wdBNp10cB5WgKZtfguR7>

* Na pokladni utorak, 16. veljače, objavili smo **online radionicu** izrade pokrivala za glavu od kolaž papira ***Napravi svoj šešir!*** Poveznica:

<https://www.facebook.com/watch/?v=259788529084435>

* U povodu fašnika, 16. veljače objavili smo i **online slagalicu (puzzle)** s fotografijom prigodnog motiva *Majka s djecom odjeveni za maskenbal* (Zagreb, oko 1925., fotografa Hinka Bauera) iz MGZ-ove Zbirke razglednica.

Poveznica: <https://puzzel.org/en/jigsaw/play?p=-MT_qp8c4qrhs6hmWOiT>

* **Online društvernu igru *Pronađi parove!* (memory)** kojom smo tematizirali aktualnu izložbu *Stadion Maksimir – Sportska arhitektura Vladimira Turine* objavili smo 19. veljače. Pratitelje smo potaknuli na igru i istovremeno podsjetili na povijest izgradnje stadiona Maksimir na Sveticama.

Poveznica: <https://www.educaplay.com/learning-resources/8300697-stadion_maksimir.html>

* Od 20. veljače do 23. svibnja, organizirali smo **tematska vodstva izložbom *Stadion Maksimir – sportska arhitektura Vladimira Turine***, u sljedećim terminima:

utorak – subota u 11 i 15 sati,

nedjeljom u 12 sati

* Muzej grada Zagreba podržao je i uključio se u akciju ***Čitaj mi!***, organiziranu u povodu **Međunarodnog dana darivanja knjigom** i **Međunarodnog dana materinjeg jezika**. U ime Muzeja grada Zagreba, Matične škole Jurja Barakovića Ražanac te izdavačke kuće Profil (podružnica Zadar), Vesna Leiner, voditeljica Pedagoško – andragoškog odjela MGZ-a, 24. veljače, predala je donaciju dječjih knjiga, udžbenika i školskih pomagala ravnatelju Klinike za dječje bolesti Zagreb prof. dr. sc. Goranu Roiću i pomoćnici ravnatelja za sestrinstvo Aniti Mišković.

Sve nas posebno raduje što su veliko srce i darežljivost te želju da pomognu drugoj djeci pokazali učenici razredne nastave Matične škole Jurja Barakovića Ražanac, koji su u sklopu kampanje “Čitaj mi!“ pod sloganom *“Čitam, dam, sretan sam – svoju knjigu daruj i tuđe srce obraduj”* skupili uistinu mnogo slikovnica!

* U povodu aktualne izložbe *Stadion Maksimir – Sportska arhitektura Vladimira Turine*, pratiteljima smo ponudili i kreativnu zabavu – **online slagalicu stare fotografije stadiona Maksimir**. Poveznica: <https://puzzel.org/slidingpuzzle/play?p=-MTG3j9gJIAOspPwu5wo>
* Povodom **Međunarodnog dana žena** (8. ožujka), prigodno smo pratiteljima naše web stranice i facebooka ponudili sljedeće online sadržaje:
* **online igru memory** u kojoj su spajali imena i fotografije pet poznatih žena iz zagrebačke povijesti. Poveznica:

<https://www.educaplay.com/learning-resources/8513880-zene_u_zagrebackoj_povijesti.html>

* **online slagalicu (puzzle)** – fotografija s motivom *Ženski licej u Zagrebu* (fundus MGZ-a); poveznica: <https://www.jigsawplanet.com/?rc=play&pid=1353bdcb930c&pieces=2>
* **online slagalicu (puzzle)** – fotografija s motivom *Vježba sokolašica* (fundus MGZ-a); poveznica: <https://www.jigsawplanet.com/?rc=play&pid=2d0f457fb20e>
* Od 11. ožujka, Muzej je pokrenuo akciju ***Kad vi ne možete k nama – mi možemo k vama!***

U neuobičajenoj situaciji izazvanoj potresom i pandemijom Covida -19, Muzej grada Zagreba nastojao je približiti se djeci koja, uslijed pandemije, ne mogu sa školom doći u Muzej. Stoga je Muzej odlučio doći k djeci! Približiti im Muzej kroz priče i radionice.

Obavijestili smo sve škole i vrtiće u gradu Zagrebu da nas pozovu u posjet. Muzejski tim, pod vodstvom muzejskog pedagoga, dolazi s pričama i zanimljivim predmetima, kako bi im na zanimljiv i interaktivan način predstavio povijest Zagreba.

Na ovaj ležeran, neposredan i kreativan, ali istovremeno i vrlo pomno te stručno osmišljen način, djeca nastavljaju učiti o povijesti svoga grada. Želja nam je približiti povijest našega grada što većem broju djece.

Škole su mogle odabrati jednu od ovih tema:

1. Gradec i Kaptol – razvoj srednjovjekovnog grada

2. Nastanak Gradeca – Zlatna bula kralja Bele IV.

3. Razvoj Kaptola i izgradnja katedrale

4. Simboli grada Zagreba – grb, zastava i gradonačelnikov lanac

5. Zagrebački cehovi – povijest obrtništva na Gradecu i Kaptolu

6. Coprnice, pranger i sramotna maska – rješavanje sporova i razmirica, kažnjavanje krivaca

7. Odnosi plemstva, svećenstva i građana – Gradec, Kaptol i Medvedgrad

8. Kako se nekada plesalo? – plesni redovi i Hrvatski narodni preporod

9. „Odijelo (ne)čini čovjeka“ –ilirska nošnja i Hrvatski narodni preporod

* Ususret Uskrsu, u nedjelju, 28. ožujka, održali smo **proljetne radionice** ***Sadnja i aranžiranje proljetnog cvijeća***. U košare smo sadili male proljetnice, te to dekorirali granama na koje su potom vješane obojene i dekorirane pisanice. Radionice je vodila Martina Knapić, nasljednica najstarijeg zagrebačkog cvjećarskog obrta MHerzmansky. Radionice su bile namijenjene odraslim osobamai osobama treće životne dobi, a održane su u dva termina; od 11 do 12 te od 13 do 14 sati.
* Od 23. travnja do 23. svibnja, u MGZ-u je bila otvorena izložba ***Zagreb na kotačima***.

Ovom smo izložbom obilježili 115. obljetnicu postojanja prvog hrvatskog automobilističkog kluba. Na izložbi smo predstavili Zagreb s početka 20. stoljeća. Pokazali smo što se pojavom automobila mijenja u kulturnom i gospodarskom životu Zagreba. Nastojali smo pojasniti sociološku sliku društva. Što je pozitivno, a što negativno automobil donio našem gradu? Tko su bili prvi vlasnici? Kako građani reagiraju na novo prijevozno sredstvo; umjesto dosadašnjeg četveronožnog, sve se više koristi “četvero kotačno”. Je li postojala automobilistička kultura? Kako su se polagali vozački ispiti? Jesu li žene smjele voziti? Tko je bila prva žena s položenim vozačkim ispitom? Dobiva li automobil, osim korištenja u praktične svrhe (skraćuje vrijeme dolaska na odredište), i drugu ulogu – onu sportsku?

Sve to prikazali smo kroz fotografije (veći dio nikad viđenih) i artefakte. U dvorištu Muzeja izložili smo nekoliko starih automobila.

Na izložbi su prezentirane i brojne memorabilije i artefakti: knjige, kataloge, prospekte, novine, novinske isječke, vozačke dozvole, medalje, pehare, značke, motocikle i bicikle. Izložili smo i originalne igračke (dječje automobile na pedale, auto modele) iz vremena 1940 . – 1960., benzinske pumpe, bistu Ferdinanda Budickog, lutke s originalnom odjećom s automobilističkih utrka tog vremena - kaciga, rukavica i dr. Prikazali smo i video materijale: Društveni događaji u Zagrebu iz 1920-tih i 30-ih.

* Tijekom trajanja izložbe ***Zagreb na kotačima*, tematska vodstva izložbom** održavana su u sljedećim terminima: utorkom i četvrtkom u 16:30, te nedjeljom u 11 sati.
* U sklopu projekta Zagrebački kvartovi, Muzej grada Zagreba objavio je novu publikaciju, knjiga / katalog ***Trnje – prostor i ljudi***, predstavljenu 27. travnja 2021.

Projekt je započeo 2009. godine. Nakon Trnskog (2009.-2010.), Dubrave (2011.-2012.) i Maksimira (2013.-2014.), u četvrtoj dionici projekta (2017.-2020.) istraživali smo i studijskim izložbama predstavili Trešnjevku, a potom Trnje.

Proteklih desetak godina naš je pristup istraživanju zagrebačkih kvartova postao prepoznatljiv. Ulične izložbe najavljuju pojedinu dionicu projekta, preko njih stupamo u kontakt s građanima od kojih prikupljamo svjedočanstva o životu u kvartu i građu iz obiteljskih albuma, a zatim istražujemo povijesne izvore. Prikupljenu građu, zajedno s građom iz baštinskih institucija - prije svega iz bogatog fundusa Muzeja grada Zagreba - objedinjujemo na studijskim izložbama.

Teme zastupljene na studijskoj izložbi *Trnje - prostor i ljudi*, postavljenoj u Muzeju grada Zagreba 2018. godine, dodatno smo istražili te ih objedinili u istoimenoj publikaciji. Historiografski pogled na procese modernizacije, prostornog razvoja i industrije te analitički prikazi socijalne strukture, kulturnih politika, svakodnevice i lokalnih fenomena – zastupljeni u pet poglavlja – prepliću se s kazivanjima stanovnika Trnja u pokušaju stvaranja cjelovite slike o razvoju tog dijela grada.

* Od 30. travnja do 30. lipnja, Muzej grada Zagreba sudjeluje u **26. EMA-i (Edukativnoj muzejskoj akciji** u organizaciji Hrvatskog muzejskog društva. 26. EMA nosi naziv ***Iz/Van/Red/No!***. Muzej grada Zagreba Akciji se pridružuje svojim edukativnim programom ***Izvanredne price iz dubine zemlje***.

Zemlja u svojim dubinama skriva brojne tajne. Neke su razarajuće kao što su potresi, ali čuva i vrijedne predmete stare nekoliko tisuća godina, koji govore o dalekoj prošlosti i dio su bogate kulturne baštine.

Tijekom 26. EMA-e posjetitelji MGZ-a mogli su poslušati izvanredne priče iz dubina zemlje; pridružiti nam se na tematskim vodstvima kroz Muzej te saznati sve o pretpovijesnom naselju na brdu Grič, rimskim miljokazima na ulazu u grad, majstorima-kovačima Keltima na Griču te o starom gričkom bedemu.

**Tematska vodstva** održali smo od 2. do 30. lipnja u sljedećim terminima: srijedom i petkom u 16.30 sati, te subotom u 11.00 sati.

Djeca koja su željela isprobati kako je to biti arheolog, pridružila su nam se na **muzejskim radionicama** (namijenjenim djeci uzrasta od 6 do 12 godina) na otvorenom u subotu 5., 19. i 26. lipnja (u 12 sati, nakon tematskog vodstva).

 Program za vrijeme trajanja 26. Edukativne muzejske akcije bio je besplatan.

* U povodu 26. obljetnice raketiranja Zagreba, u nedjelju, 2. svibnja, Memorijalni centar raketiranja Zagreba 1991./1995. bio je otvoren za posjetitelje od 10 do 14 sati.
* Od 19. svibnja do 21. lipnja, Muzej grada Zagreba s izložbom ***Marija Braut – Moj Zagreb*** gostovao je u Knjižnici Božidara Adžije (KGZ).
* U ponedjeljak, 31. svibnja, na **Dan grada Zagreba**, Muzej je prigodno bio otvoren (od 10 do 18 sati) uz slobodan ulaz za sve posjetitelje, a kreirali smo i **online igru memory** (objavljenu na MGZ-ovom web-u i facebooku) kroz koju su pratitelji mogli provjeriti koliko brzo će spojiti zagrebačke pojmove I motive koji ih prikazuju:

 Poveznica:

 <https://www.educaplay.com/learning-resources/9458543-dan_grada_zagreba.html>

* Muzej je organizirao **tematska vodstva stalnim postavom i kreativne radionice**:
* Od 23. do 26. veljače (utorak – petak, u 12 sati), tema vodstva bila je ***Gradec i Kaptol – razvoj srednjovjekovnog grada***. Na **kreativnoj radionici** s početkom u 13 sati, polaznici su proširili usvojeno znanje te pokušali u tehnici kolaža napraviti svoju kartu srednjovjekovnog Gradeca i Kaptola
* Od 2. do 5. ožujka (utorak – petak, u 12 sati), tema vodstava bila je ***Nastanak Gradeca – Zlatna bula kralja Bele IV.***. Na k**reativnoj radionici** s početkom u 13 sati, polaznici su proširili usvojeno znanje i napravili svoje “zlatne” kraljevske pečate
* Od 9. do 12. ožujka (utorak – petak, u 12 sati), tema vodstava **bila je *Razvoj Kaptola i izgradnja katedrale***. Na **kreativnoj radionici** s početkom u 13 sati, polaznici su pokušali napraviti svoj vitraj.
* Od 16. do 19. ožujka (utorak – petak, u 12 sati), tema vodstava bila je ***Simboli grada Zagreba – grb, zastava i gradonačelnikov lanac***. Na **kreativnoj radionici** s početkom u 13 sati, polaznici su proširili usvojeno znanje te pokušali napraviti svoj lanac gradonačelnika, koji najbolje prezentira Zagreb.
* Od 23. do 26. ožujka (utorak – petak, u 12 sati), tema vodstava bila je ***Zagrebački cehovi – povijest obrtništva na Gradecu i Kaptolu***. Na **kreativnoj radionici** s početkom u 13 sati, polaznici su pokušali napraviti svoje cehovske škrinje.
* Od  30. ožujka do 2. travnja (utorak – petak, u 12 sati), tema vodstava bila je ***Muzej grada Zagreba i samostan klarisa*** (zbog loše epidemiološke situacije, kreativnu radionicu nismo organizirali)
* Od 6. do 9. travnja, te od 13. do 16. travnja (utorak – petak, u 12 sati), tema vodstava bila je ***Coprnice, pranger i sramotna maska – rješavanje sporova i razmirica te kažnjavanje krivaca na Gradecu*** (zbog loše epidemiološke situacije, kreativnu radionicu nismo organizirali)
* Od 20. do 23. travnja, te od 27. do 30. travnja (utorak – petak, u 12 sati), tema vodstava bila je ***Odnosi plemstva, svećenstva i građana – Gradec, Kaptol i Medvedgrad*** (zbog loše epidemiološke situacije, kreativnu radionicu nismo organizirali)
* Muzej grada Zagreba svojim se edukativnim programom ***Izvanredne price iz dubine zemlje*** pridružio obilježavanju **Europskih dana arheologije**, održanih od 18. do 20. lipnja. Održali smo tematska vodstva i muzejsko radionicu za djecu uzrasta od 6 do 12 godina.
* Muzej grada Zagreba, koji već godinama s **Hrvatskim savezom slijepih** surađuje na raznim programima, pridružio se obilježavanju 75. obljetnice djelovanja Saveza. Tom prigodom, od 16. do 20. lipnja, u MGZ-u je bila otvorena taktilna izložba ***Dodir*** umjetnika Emila Mandarića. Ova izložba nudi multimedijalnu sliku života, na suptilan način otkrivajući svu ljepotu sakrivenu u toplini oblikovanog materijala papira.
* Od rujna 2020. do lipnja 2021. na Radio Sljemenu emitirana je četvrta sezona emisije **Kvartovske price** (dio MGZ-ova projekta *Zagrebački kvartovi*)
* Izložba **Dodirom *do umjetnosti – Mladen Mikulin*** bila je otvorena od 1. srpnja do 10. listopada 2021. Pri osmišljavanju koncepcije izložbe skulptura autora Mladena Mikulina polazište je bilo da bude dostupna svim posjetiteljima, dakle i osobama s invaliditetom. Budući da slijepe i slabovidne osobe ne vide svijet oko sebe, pa tako i umjetnost, doživljavaju taktilno, svaka izložena skulptura mogla se dodirnuti. Svi posjetitelji mogli su dodirnuti skulpturu – izložba je na to zapravo poticala. S obzirom na to da je klasičan način doživljavanja umjetničkih djela kroz pogled, u činjenici da se svaka skulptura može dodirnuti leži i njezina različitost. A upravo ta različitost vodi prema jednakosti i inkluziji. Svi posjetitelji imali su jedinstvenu priliku da uz razgled skulptura poznatih zagrebačkih i hrvatskih ličnosti te legendarnog glazbenika Jima Morrisona iste dožive na više osjetilnih razina, promatranjem i dodirom.

Postoji više razloga zašto je ova izložba bila postavljena u Muzeju grada Zagreba. Prvi je dugogodišnja suradnja s autorom skulptura, akademskim kiparom Mladenom Mikulinom, profesorom na Akademiji primijenjenih umjetnosti u Rijeci, na projektu Muzeja grada Zagreba Info taktilne točke – prilagodba muzeja slijepim i slabovidnim osobama. Drugi je razlog taj što je Muzej grada Zagreba, kao trenutno jedini muzeju u gradu Zagrebu i u Hrvatskoj sa svojim stalnim postavom 2020. godine pridružen Europskoj mreži muzeja – Come-In. Prepoznali su naš Muzej kao mjesto otvoreno za sve društvene skupine bez obzira na mogućnosti, te kao kulturnu ustanovu koja permanentno potiče dostupnost osobama s invaliditetom. Treći, a možda i najvažniji razlog je ljepota umjetničkih djela i priča koje su povezane s njima.

* Izložba ***U životu i smrti – crtice iz zajedničkog života Bele i Miroslava Krleže*** autorice više kustosice Vesne Vukelić, bila je otvorena od 7. srpnja 2021. do 9. siječnja 2022.

Izložba je muzeološkim jezikom „zavirila“ u privatni život bračnoga para Krleža, iza zatvorenih vrata vile na zagrebačkom Gvozdu, otkrivajući drugu, intimnu stranu njihovih druženja, putovanja, izleta... Život Bele i Miroslava Krleže prikazali smo kroz prizmu onoga što o njima znamo iz raznih arhivskih izvora, memoarskih zapisa, znanstvenih radova i novinskih članaka. Bračni par Krleža svojim javnim djelovanjem obilježio je kulturni i politički život Zagreba, Hrvatske i ondašnje Jugoslavije okupljajući oko sebe mnoge znamenite osobe kulturnoga i političkoga života tadašnjega vremena.

Bračni par Krleža svojim javnim djelovanjem obilježio je kulturni i politički život Zagreba, Hrvatske i ondašnje Jugoslavije okupljajući oko sebe mnoge znamenite osobe kulturnoga i političkoga života tadašnjega vremena.

Bela i Miroslav Krleža prošli su kroz mnoge materijalne, profesionalne i egzistencijalne probleme. Prvi put Krleža je vidio Belu 1909. godine na prozoru kuće u Otočcu kad je na nagovor svoga prijatelja iz kadetske škole, i Belina ujaka, Dane Vuksana posjetio Otočac. Dane je s oduševljenjem obitelji pripovijedao o svome prijatelju Miroslavu Krleži. Ujakove su se riječi dojmile i mlade Bele koja je sa sve većim zanimanjem slušala priče ujaka Dane o mladom Krleži. Krleža u dva navrata, 1910. i 1911. godine, posjećuje svog prijatelja Danu u Đorđićevoj i tada prvi put, nakon „ukazanja“ na prozoru u Otočcu, vidi Belu. Sudbonosni susret za njih dvoje dogodio se na Zrinjevcu u kolovozu 1917. Bela je bila u šetnji s prijateljicom. Miroslav joj je prišao i dogovorio susret sljedećega dana na gornjogradskoj promenadi. Od toga dana razvija se njihova  uzajamna naklonost koja je prerasla u ljubav. Njihovi roditelji bili su protiv veze mladoga para, ali usprkos svemu, pa i roditeljskom protivljenju, započeli su svoju vezu. Podršku im je dao jedino Belin ujak i Krležin prijatelj Dane Vuksan i stoga se par odlučuje na tajno vjenčanje. Vjenčali su se u crkvi sv. Blaža u Zagrebu 14. studenog 1919. Obred vjenčanja bio je skroman i bez rodbine. Kumovi bračnoga para bili su slikar Ljubo Babić i književnik Milan Begović.

Bračni par Krleža napušta Zagreb u kolovozu 1920. godine i odlaze u Dugu Rijeku kod Koprivnice gdje je Bela dobila posao učiteljice. Bela nikako nije bila zadovoljna svojom službom učiteljice, a Krleža se teško nosio sa životom u provinciji. Mučila ih je i neimaština te je Krleža razmišljao o preseljenju u neki drugi grad na području ondašnje Države SHS. Rješenje se pojavilo u obliku ostavštine Krležine tete Josipe Horvat Navratil koja mu je oporučno ostavila stan u Kukovićevoj ulici (današnjoj Hebrangovoj) i vrijedan imetak koji se sastojao od skupocjenog namještaja, umjetničkih predmeta, novca, vrijednosnih papira i jednoga ćupa punog zlata. Time su se poboljšale njihove životne prilike što je rezultiralo povratkom u Zagreb u ljeto 1921. godine, ali i normalizaciji odnosa među njihovim obiteljima. Prije useljenja na Gvozd 23, u razdoblju od 1922. do 1952. godine Bela i Krleža promijenili su četiri zagrebačke adrese. U stanu u Kukovićevoj 28, u kojem su živjeli kao zaštićeni najmoprimci jer je zgrada bila u vlasništvu obitelji Singer, ostaju sve do 1935. godine. Tu su  proživjeli dane istinske sreće, profesionalnih uspjeha, ali i prvih bračnih problema povezanih s čestim Krležinim izbivanjima iz Zagreba. Bela i Miroslav Krleža kratko su živjeli u stanu u Mihanovićevoj ulici (1935. – 1937.). Tu je Krleža dovršio pisanje svog maestralnog djela „Balada Petrice Kerempuha“, a Bela se isticala glumeći u manjim ulogama komediografskog repertoara. U Radišinoj ulici bračni par Krleža stanovao je od 1937. do 1946. godine. Iz stana „ratne depresije“, kako ga naziva Bela, često su izbivali i bježali u Mallinovu ulicu kod obitelji dr. Berislava Borčića. Ratno vrijeme njima nije bilo nimalo lako preživjeti jer Krleža je bio stavljen na listu zabranjenih pisaca. Nekoliko puta bio je i uhićen, a od sigurne smrti spašavao ga je dr. Đuro Vranešić, neurolog i psihijatar koji je vodio Sanatorij za živčane bolesti na Zelengaju. Vranešić je pod krinkom „liječenja“ skrivao Krležu u svom potkrovnom stanu u sanatoriju. Krleža godine do kraja rata provodi u svojevrsnoj izolaciji, ali nije besposlen – započinje rad na „Djetinjstvu u Agramu“, piše dnevničke zapise i eseje, proučava građu za buduća djela o Areteju i Jurju Križaniću. Za razliku od supruga, Bela je nastavila raditi u Hrvatskom narodnom kazalištu, dapače uloge je nizala jednu za drugom o čemu nam svjedoče tiskani mediji iz onoga vremena. Nakon rata bračni par Krleža mijenja adresu stanovanja, pa odlaze u Ulicu braće Kavurića 23 (današnju Hebrangovu). Nakon useljenja u stan u Ulici braće Kavurića bili su zadovoljni, bio je prostran i u središtu grada. No, s vremenom promet u toj ulici postao  je gust, buka je bila danonoćna i još k tome u dvorištu se nalazila i klaonica pa su Bela i Krleža razmišljali o preseljenju. Za njihove želje o selidbi u novi, mirniji prostor saznala je Elizabeta Rein, vlasnica Vile Rein. No, proći će još kratko vrijeme prije nego što su se Krležini preselili u Vilu Rein.

Usprkos Krležinoj šutnji tijekom Drugoga svjetskog rata, ostajući nakon rezolucije Informbiroa čvrsto na Titovoj strani, počinje uspon Miroslava Krleže na društvenoj ljestvici. Bela i Miroslav Krleža od listopada 1949. godine pa sve do ljeta 1950. godine boravili su u Parizu gdje je Krleža obnašao dužnost glavnog voditelja projekta, svojevrsnog  ductus generalis, velike izložbe koja se pripremala u Parizu – „Izložbe o srednjovjekovnoj umjetnosti naroda Jugoslavije“ koja je za image tadašnje države bila izuzetno bitna. Nakon povratka iz Pariza Krleža je uvjerio jugoslavenske političare u potrebitost pokretanja enciklopedije koja bi sadržavala sveukupno znanje o narodima Jugoslavije. Krležina je inicijativa prihvaćena i 5. listopada 1950. godine osnovan je Leksikografski zavod FNRJ, a Krleža je postao njegov direktor.

Bela i Krleža nastanjuju se na Gvozdu 1952. godine. Bela je bila oduševljena prostorom i samom pozicijom kuće u rezidencijalnoj zagrebačkoj četvrti Tuškancu. Krleža je u početku bio sumnjičav i nesklon toj ideji, no popustio je pred Belinim argumentima. Bela i Krleža proveli su na Gvozdu zadnjih trideset godina svoga života. Njihov dom bio je mjesto susreta ljudi iz kulturnog i političkog života onoga vremena. Nekoliko puta u posjet im je dolazio i Josip Broz Tito sa suprugom Jovankom. Zanimljivo je da su Krleže ugošćavale isključivo jedan par s obrazloženjem da će im se tako moći u potpunosti posvetiti. Bela Krleža obožavala je cvijeće i za njezina života Gvozd je bio pun cvijeća. Gosti koji su dolazili na Gvozd Beli bi donosili bukete cvijeća, najdraže su joj bile žute ruže. Svoj ljetni odmor od početka 50-ih godina Bela i Krleža često su provodili na Brijunima u društvu Josipa Broza Tita i Jovanke Broz, ali  i ostalih političara onoga doba. Omiljeno Belino mjesto za odmor bila je i Opatija, ali i Vila Bistrica na Tržiču.

Posljedni put Bela se pojavila na pozornici HNK u listopadu 1964. godine. Nakon toga nije više nastupala te je umirovljena krajem kolovoza 1966. godine. Nakon odlaska u mirovinu Belin društveni život nije prekinut. Redovito se sastajala sa svojim prijateljicama i bivšim kolegicama u Kavani hotela „Palace“. No, za razliku od supruge, Krleža posljednje dvije godine života nije se mogao kretati bez štapa, a zbog narušena zdravlja prekida svoje društvene i kulturne aktivnosti te se povlači u osamu svoga doma na Gvozdu. U grad više nije silazio; njemu su dolazili prijatelji, kolege, poznanici, književnici, novinari. I dalje je bio na čelu Leksikografskoga zavoda, ali u svoj ured u Frankopanskoj ulici više nije dolazio.

Početkom 1981. godine Belino se zdravstveno stanje pogoršalo te je odvezena u Bolnicu dr. Mladen Stojanović (danas KBC Sestre milosrdnice). Gromoglasan pjev ptica Krležu je probudio 23. travnja 1981. na dan kada je Bela preminula. Krleža je od Beline smrti bio u depresivnom raspoloženju, rapidno je propadao i sve češće razmišljao o svojoj smrti. Zauvijek je zatvorio svoje zelene oči 29. prosinca 1981. godine.

Bela je dočekala svoga Krležu u zajedničkoj grobnici na zagrebačkom Mirogoju.

* Od 13. do 29. srpnja, u sklopu izložbe*Dodirom do umjetnosti – Mladen Mikulin,* održano je **Kreativno likovno ljeto u MGZ-u – tečaj kiparstva**.
* Od 20. srpnja 2021., u sklopu dugogodišnjeg MGZ-ova projekta ***Zagrebački kvartovi***, online posjetitlejima i pratiteljima MGZ-a dostupan je virtualni prostor [www.zagrebkvartovi.hr](http://www.zagrebkvartovi.hr./). Izložbeno - istraživački projekt **Zagrebački kvartovi** Muzeja grada Zagreba, autora i voditelja Kristiana Strukića, koji je započeo 2009. godine, nakon 12 godina trajanja, u zamišljenom ciklusu završio je 2021. godine. Aktivnosti realizirane u sklopu Projekta – ulične, studijske i tematske izložbe te druga događanja i popratne publikacije – sažeti su te predstavljeni dokumentarnom građom i izborom sadržaja na zasebnoj web-stranici [www.zagrebkvartovi.hr](http://www.zagrebkvartovi.hr)
* **Virtualna izložba** ***Kvartovske priče – pogled iznutra*** MGZ-ovim je online posjetiteljima i pratiteljima pezentirna i dostupna od 16. rujna 2021. Ova virtualna izložba podsjeća nas na važan dio projekta ***Zagrebački kvartovi*** koji je nakon zamišljenog dvanaestogodišnjeg ciklusa završio tijekom ljeta 2021. godine, a to su *Kvartovske priče* – audiozapisi sjećanja na zagrebačku svakodnevicu druge polovine 20. stoljeća, ali i ranije. Riječ je o istraživanju usmene povijesti (engl. *oral history*) Muzeja grada Zagreba unutar kojega je prikupljeno stotinjak sjećanja, s više od pedeset sati snimljenog sadržaja. **Za potrebe virtualne izložbe napravili smo izbor kraćih segmenata nekoliko desetaka priča.**
* Od 16. do 22. rujna, MGZ se programom ***Cipelcugom kroz prošlost Zagreba*** pridružio obilježavanju ***Europskog tjedna mobilnosti***
* Predstavljanje knjige ***Tragovi u Vremenu*** autorice Rosie Kugli u dvorištu Muzeja održano je 20. rujna.
* U sklopu izložbe *U životu i smrti – crtice iz zajedničkog života Bele i Miroslava Krleže,*21. rujna održano je tematsko vodstvo izložbom i **predavanje *Bela i Miroslav Krleža 1941. – 1955., od straha za život do neupitne nedodirljivosti*****Snježane Banović**
* U sklopu izložbe *U životu i smrti – crtice iz zajedničkog života Bele i Miroslava Krleže,*28. rujna održano je tematsko vodstvo izložbom i **predavanje *Uloga Leksikografskog zavoda u životu Miroslava i Bele Krleže* Velimira Viskovića**
* Povodom izložbe *U životu i smrti – crtice iz zajedničkog života Bele i Miroslava Krleže*, tijekom rujna i listopada održavane su **kreativne radionice pisanja** ***Draga moja B.***
* Od 15. listopada do 7. studenoga 2021. izložba ***Dodirom do umjetnosti – Mladen Mikulin*** gostovala je u Gradskom muzeju Vukovar, dvorac Eltz.
* Kostimirana vodstva kralja Bele IV. i kraljice Marije održane su u subotu, 13. studenoga 2021., u dva termina, u 11 i 13 sati. Po završetku vodstava, u predvorju Muzeja održane su edukativne radionice **Zlatna bula i postanak Gradeca**. Najmlađi posjetitelji sudjelovali su na radionici ***Moja kraljevska kruna***, osnovnoškolci na radionicama ***Kako se kraljevi i kraljice odijevaju?*** i ***Zlatna bula kralja Bele IV.*** ***– izradi svoj kraljevski pečat!***, a odrasli na radionici ***Ukrasi inicijal svog imena kao srednjovjekovni pisar***! Ovo je, ujedno, bio i dan otvorenih vrata Muzeja.
* **Od 21. listopada do 28. studenoga 2021. U MGZ-u je gostovala fotogrsfska izložba autorice Aleksandre Orlić *Anima – Druga lica Rovinja i Zagreba*** Muzeja Grada Rovinja. Koliko su se Rovinj i Zagreb promijenili nakon korone i potresa, a koliko su krizne situacije promijenile nas, izvukle iz dubine duše neke naše sjene, strahove, tjeskobe pa na kraju gradovi zapravo zrcale naša unutarnja stanja, samo su neka od pitanja na koje sam pokušala naći odgovor snimajući fotografije, tražeći u isto vrijeme utjehu i spas u ljepoti. Stoga i naslov *Anima*, posuđen od Carla Gustava Junga koji je prvi shvatio da u svima nama spavaju neka druga lica, neki drugi nataloženi osjećaji koje često potiskujemo i skrivamo, a koji izlaze na svjetlo dana baš u kriznim situacijama koje nas na kraju ipak mijenjaju. Dovode bliže samima sebi.
* Povodom manifestacije Noć kazališta, u sklopu programa ***Kazalište u Muzeju***, suradnje MGZ-a i Kazališta Mala scena, 20. studenoga 2021. u 17 sati u Muzeju je održana predstava Male scene ***Sunce djever i Neva Nevičica***
* Od 27. studenoga 2021. do 7. siječnja 2022. Muzej je sudjelovao u TZGZ-ovoj manifestaciji ***Svjetlost adventa***.
* **Adventske radionice u MGZ-u** održane su u dva termina; u subotu 27. studenoga (u 16:30 sati) održana je **radionica izrade adventskih vijenaca**; u nedjelju, 5. prosinca (u 10:30 sati) održana je **radionica izrade adventskih vijenčića za vrata**
* Povodom dana svetoga Nikole, u suradnji s portalom Wish mama, od 17. studenoga do 7. srosinca, održana je akcija ***Želim ti osmijeh!***, akcija darivanja malih pacijenata Klinike za dječje bolesti Zagreb (Klaićeva) i poziv djeci da se uključe slanjem crteža i lijepih želja (posjet Klinici realiziran je 7. prosinca 2021.)
* Od 3. do 12. prosinca 2021. u Muzeju je bila otvorena izložba ***Zeleni Zagreb*** iz ciklusa ***Fotografija i mladi***. MGZ i Centar za kulturu i informacije Maksimir, u sklopu zajedničkog projekta ***Fotografija i mladi*,** ove godine održavaju izložbu fotografija na kojoj sa svojim radovima sudjeluju učenici 10 zagrebačkih osnovnih škola. Riječ je o projektu čiji je cilj povezati osnovne škole grada Zagreba s Centrom za kulturu i informacije Maksimir i Muzejom grada Zagreba. Ovim i sličnim projektima želimo mlade senzibilizirati s lokalnom zajednicom i kulturnim nasljeđem Zagreba, te ih kroz metodičke tematske fotografske radionice i akcije nastojimo potaknuti na istraživanje svoje okoline.

Ovim projektom potičemo istraživanje, kreativnost i likovnost učenika. Gledajući njihove fotografije vidimo i kritički odnos mladih prema javnom prostoru kojim se svakodnevno kreću.

Tema ovogodišnjih *Fotografija i mladi* nosila je naslov ***Zeleni Zagreb.*** Zašto jedan grad nazivamo zelenim? Je li to samo biljni pokrov i čuvanje okoliša ili su to energetska i prometna rješenja? Zbog čega bi vi Zagreb nazvali zelenim gradom? Što je u Zagrebu do sad poduzeto da bi se u njemu živjelo zdravije i ljepše? Imamo li dovoljno alternativnih izvora energije? Koristimo li električne automobile, bicikle…? Imamo li dovoljno biciklističkih staza? Imamo li dovoljno zelenila u gradu? Odvajamo li otpad? Kako nam izgleda okoliš stambenih objekata, škola, trgovina...? Je li ih i sami ozelenjavamo? Ima li u Zagrebu dovoljno vrtova, zelenih balkona, zelenih terasa, krovova, cvijeća po prozorima...? Sve su to pitanja na koja smo tražili odgovor. Zadanom temom htjeli smo kod najmlađih osvijestiti spoznaju da svaka zelena površina u Gradu utječe na zaštitu klime i očuvanje biljnog i životinjskog svijeta te da svi mi možemo sigurno doprinijeti zelenijem, a time i ugodnijem i zdravijem životu u našem Zagrebu.

* **Svečanim** **potpisivanjem Ugovora o donaciji predmeta iz fundusa Zagrebačke filharmonije Muzeju grada Zagreba**, 9. prosinca 2021., Muzej grada Zagreba i Zagrebačka filharmonija još jedanput su potvrdili svoju dobru višegodišnju suradnju i međusobno povjerenje.

Na svečanosti koja je okupila publiku iz glazbenog i iz muzejskog miljea te predstavnike medija, u predbožićnoj, toploj atmosferi, uza zvuke kvartetâ trombona Zagrebačke filharmonije, dvije su važne i dugovjeke institucije u kulturi Grada odlučile, kao dio iznimne glazbene baštine, u Muzeju pohraniti i očuvati vrijednu arhivu Zagrebačke filharmonije koja ove godine obilježava 150 godina profesionalnog djelovanja svojeg orkestra.

Odluka o donaciji Muzeju grada Zagreba donesena je tijekom izlučivanja arhivske građe za potrebe izložbe Zagrebačka filharmonija 150+ koju autorski potpisuje viša kustosica Marina Perica Krapljanov, trenutno na mjestu v.d.ravnateljice Muzeja grada Zagreba.

Sama izložba je trebala biti dio obilježavanja velikog jubileja najstarijeg hrvatskog orkestra, no zbog potpuno poremećenog slijeda događanja i krajnje otežavajućih okolnosti uslijed pandemije, morala je biti odgođena za proljeće 2022. godine.

Na jučerašnjoj svečanosti u Muzeju grada Zagreba o donaciji su govorili Marina Perica Krapljanov, koja je istakla činjenicu da u Hrvatskoj ne postoji muzejska institucija namijenjena izvedbenim umjetnostima te da je Muzej grada Zagreba trenutno jedina kuća koja sustavno prati ovu djelatnost. Potom je ravnatelj Zagrebačke filharmonije Mirko Boch  istaknuo kako Filharmonija već 50 godina uživa podstanarski status u dvorani Lisinski zbog čega nije bila u mogućnosti formirati kvalitetan prostor za vrijednu arhivsku građu, dodatno ugroženu nedavnim potresima. Dawid Runtz, šef dirigent Zagrebačke filharmonije, komparirao je i iznio način na koji u Poljskoj brinu o glazbenoj baštini.

Potpisom Ugovora o donaciji arhivske građe Zagrebačke filharmonije Muzeju grada Zagreba najveći dio vrijedne građe naći će adekvatan smještaj i postat će dostupna najširoj publici.

* **Adventski koncerti Zagrebačkih solista** održani su u subotu 11. i 18. prosinca, oba dana u dva termina, u 11 i 12:30 h. Nastavak je to višegodišnje suradnje započete izložnom ***Zagrebački solisti*** autorice više kustosice Marine Perice Krapljanov, koja je u MGZ-u bila postavljena od prosinca 2019. do početka ožujka 2020. godine. Ova izložba bila je kruna obilježavanja značajnog jubileja, 65. godišnjice kontinuiranog rada ovog ansambla.

Muzej grada Zagreba jedna je od rijetkih kulturnih institucija u Hrvatskoj koja se sustavno bavi izložbenim projektima vezanim uz izvedbene umjetnike i umjetnost. Okvir za to su svakako i zbirke unutar Muzeja: Kazališna zbirka i Zbirka zagrebačkih glazbenih legendi. Izložbom o Zagrebačkim solistima Muzej grada Zagreba nastavlja niz studijskih izložbi o hrvatskim glazbenicima nastojeći ovaj put posjetiteljima ukazati na opstojnost i značaj znamenitog ansambla komorne glazbe. Izložba *Zagrebački Solisti* bila je zamišljena kao svojevrsni glazbeno-edukativni vremeplov, pri čemu su brojne fotografije nastupa Solista, plakati, nagrade, nosači zvuka i reprodukcije izvedbi s najvažnijih koncerata stvaraju dojam „festivala glazbe“. Interaktivni i multimedijalni sadržaji na izložbi pomogle posjetiteljima razumjeti moć stvaranja i vještinu reproduciranja glazbe na instrumentima po kojima su Zagrebački solisti prepoznatljivi.

* U četvrtak, 16. prosinca 2021., u Muzeju je otvorena gostujuća izložba Hrvatskog školskog muzeja ***Biseri školskog - 120 godina Hrvatskog školskog muzeja***. Izložba ostaje otvorena do 13. veljače 2022. Ovom izložbom Hrvatski školski muzej predstavlja mali izbor iz svoga bogatoga fundusa, koji obuhvaća oko 90 000 jedinica građe raspoređenih u 12 muzejskih zbirki. Ujedno žele podsjetiti na važnost čuvanja školske i povijesno-pedagoške baštine i na njezine potencijale na području istraživanja i prezentacije hrvatske kulture u najširem smislu.
* U ponedjelja, 20. prosinca 2021., u Memorijalnom centru raketiranja Zagreba 1991./1995. otvorena je izložba ***Vojarna „Maršal Tito“ u Zagrebu 1991*** kustosa Jaraja Sekule. Izložba ostaje otvorena do 2. svibnja 2022. Izložbom se obilježava trideseta godišnjica ratne 1991. i odlaska JNA iz vojarne „Maršal Tito“. Ova informativna izložba ujedno je najava studijske izložbe o bitci za vojarne u Zagrebu i njegovoj užoj okolici. Koristimo prigodu i pozivamo građane da svojim donacijama predmeta vezanih za blokadu i oslobađanje vojarni JNA u Zagrebu, obogate zbirku Muzeja grada Zagreba „Zagreb u Domovinskom ratu“. Izložba se sastoji od četiri tematske cjeline, unutar kojih se, fotografijama iz fundusa Muzeja grada Zagreba i fotografijama Vjesnika koje se čuvaju u Hrvatskom državnom arhivu, prati razvoj odnosa između vojarne „Maršal Tito“ i građana Zagreba.
* Na jubilarnu, četrdesetu obljetnicu smrti velikog književnika Miroslava Krleže, 29. prosinca 2021., u Muzeju grada Zagreba predstavili smo istoimeni **katalog izložbe**[**U životu i smrti – crtice iz zajedničkoga života Bele i Miroslava Krleže**](http://www.mgz.hr/hr/izlozbe/izlozba/u-zivotu-i-smrti---crtice-iz-zajedni%C4%8Dkoga-zivota-bele-i-miroslava-krleze%2C3381.html), autorice Vesne Vukelić Horvatić. Predstavljanju je nazočila i izaslanica gradonačelnika Grada Zagreba i pročelnica Gradskog ureda za kulturu, gospođa Jasna Tomažić. Viši stručni savjetnik pročelnice Gradskog ureda za kulturu, mr. sc. Veljko Mihalić, predstavio je katalog izložbe [U životu i smrti – crtice iz zajedničkoga života Bele i Miroslava Krleže](http://www.mgz.hr/hr/izlozbe/izlozba/u-zivotu-i-smrti---crtice-iz-zajedni%C4%8Dkoga-zivota-bele-i-miroslava-krleze%2C3381.html) i zbirku – [Memorijalni prostor Miroslava i Bele Krleža](http://www.mgz.hr/hr/zbirke/memorijalni-prostor-miroslava-i-bele-krleza%2C96.html), o kojoj MGZ skrbi. Prvaci drame HNK u Zagrebu, glumci Nina Violić i Goran Grgić ovom su prigodom interpretirali segmente Krležinih djela, dio iz drame Vučjak i Noć u provinciji.
* U četvrtak, 30. prosinca 2021., u Muzeju je otvorena arheološka izložba ***Mali predmeti – velike priče*** iz ciklusa ***Zagreb in spe*** autorice Aleksandre Bugar, više kustosice. Izložba ostaje otvorena do 27. ožujka 2022.

Arheologija je ugrađena u same temelje Zagreba pa tako i u temelje i suštinu poslanja Muzeja grada Zagreba. Nesumnjivo je značajno obogatila interpretativne potencijale kojima se Grad oslikava i prezentira u svojoj neizmjernoj složenosti. Izložbom „Mali predmeti / Velike priče“, prvom u ciklusu izložbi „Zagreb in spe“, želimo redovno, našoj muzejskoj publici, u vidu manjih arheoloških izložbi, prezentirati različite aspekte života ljudi u prošlosti na prostoru grada Zagreb i njegove okolice. Razumijevanjem prošlosti kroz upoznavanje različitih arheoloških lokacija u gradu, pokušavamo senzibilizirati javnost na potrebu aktivnijeg očuvanja i afirmacije arheološke kulturne baštine na prostoru u kojem živimo.

Zagreb je i grad i prostor i ljudi. Ali i puno više. Grad nastaje, širi se i gradi, obnavlja, kopaju se temelji zgrada, kanali i ceste… A arheolozi pronalaze, interpretiraju i komuniciraju. Svakim novim nalazom mijenjaju se i dopunjuju spoznaje o gradu na brežuljcima Grič i Kaptol, ali i na širem prostoru Grada i njegove okolice. U gotovo svakom dvorištu, ispod popločanih cesta ili asfalta, u parkovima i na livadama,  i dalje, na obroncima Medvednice, u dolini rijeke Save, na sve strane… Grad krije još bezbroj tajni. Kad provire iz zemlje, čak i najsitniji ulomci postaju dijelom novih priča koje se polako, ali uporno ugrađuju u tkivo i razumijevanje grada.  O Zagrebu prije nego je to postao poveljama o osnutku. O Zagrebu kao prostoru nenapisanom ili malo poznatom. O Zagrebu tek u ideji, u mislima, o prostoru u nastajanju, u rađanju života. Poput komadića priče popunjavaju jedan mozaik prošlosti  ̶  Zagreb in spe.

Muzej grada Zagreba već niz godina radi na prilagodbi stalnog postava invalidnim osobama, posebice slijepim i slabovidnim osobama. Prepoznat je kao mjesto otvoreno za sve društvene skupine, koji surađuje s različitim udrugama i neprestano potiče dostupnost osobama s invaliditetom. Upravo je iz tih razloga 2020. godine Muzej grada Zagreba postao dio međunarodne muzejske zajednice Come In! I dalje radimo na prilagodbama muzejskih prostora, stalnog postava i povremenih izložbi zahtjevima koje ova zajednica promiče, a svodi se na pet riječi  ̶  Muzej je mjesto za sve!

Izložba je koncipirana tako da bude dostupna svim posjetiteljima i prilagođena osobama s invaliditetom. Pri pripremi izložbe posebna je pažnja usmjerena ka određenim tehničkim standardima prilagodbe: visini izložbenih vitrina, replikama predmeta koje slijepe osobe mogu opipati, veličini slova, legendama na Brailleovom pismu i uvećanom tisku te znakovnom jeziku.

Arheologija je ugrađena u same temelje Zagreba pa tako i u temelje i suštinu poslanja Muzeja grada Zagreba. Nesumnjivo je značajno obogatila interpretativne potencijale kojima se Grad oslikava i prezentira u svojoj neizmjernoj složenosti.

Svi odabrani predmeti na ovoj izložbi upravo su to – odabir. Iz velike količine arheološke građe koja se čuva u Muzeju grada Zagreba i koja je rezultat arheoloških istraživanja njegovih arheologa iz prva dva desetljeća 21. stoljeća te istraživanja starijih poštovanih kolega arheologa na prostoru same zgrade Muzeja s početka 90-tih godina 20. stoljeća, odabrano je za ovu prigodu  ̶  šest. Odabrani su zbog slojevitosti koju u sebi nose i potencijala da ožive priču o prostoru i vremenu i ljudima u vrlo dalekoj prošlosti Zagreba  ̶  upoznaju nas s vremenom u kojem su nastali, u rasponu od nekoliko tisuća godina, a upoznaju nas  i s pet lokaliteta na kojima su pronađeni pa su poput malih portreta Grada.

Ovom izložbom želimo redovno, našoj muzejskoj publici, u vidu manjih arheoloških izložbi, prezentirati različite aspekte života ljudi u prošlosti na prostoru grada Zagreb i njegove okolice. Razumijevanjem prošlosti kroz upoznavanje različitih arheoloških lokacija u gradu, pokušavamo senzibilizirati javnost na potrebu aktivnijeg očuvanja i afirmacije arheološke kulturne baštine na prostoru u kojem živimo.

Također napominjemo da MGZ skrbi i upravlja Zbirkama-donacijama gradu Zagrebu:

* **Zbirka Rudolfa i Margite Matz , Zagreb, Mesnička 15**
* **Ambijentalna zbirka akademskog kipara Roberta Frangeša-**

**Mihanovića, Zagreb, Rokov perivoj 2**

* **Zbirka Cate Dujšin-Ribar i dr. Ivana Ribara, Zagreb, Demetrova 3**
* **Memorijalni prostor Miroslava i Bele Krleže, Zagreb, Krležin Gvozd 23**
* **Zbirka - stan arhitekta Viktora Kovačića, Zagreb, Masarykova 21**
* **Zbirka glazbenih automata Ivana Gerersdorfera, Opatička 20**
* **Zbirka umjetnina Tille Durieux, Opatička 20**
* **Zbirka stare ambalaže Ane i dr. Ante Rodina, Opatička 20**
* **Zbirka klavira, Dubrava 224, Zagreb**
* **Memorijalni centar raketiranja Zagreba, Zagreb, Frane Petrića 4**

**Osim navedenih Zbirki donacija Muzej upravlja i objektima u Prigornici 2 (depo), Radničkoj cesti 20 (depo, koji smo dobili na korištenje u srpnju 2019. godine.) te Palačom Jelačić u Demetrovoj 7 koja je je oštećena u potresima 2021.godine te je dobila tzv. „crvenu naljepnicu“.**

U razdoblju siječanj - prosinac 2021. nabavljena je oprema u ukupnom iznosu 69.429,21 kn (router, monitor, blu-ray player za Centar raketiranja, računalo koje je zamijenilo stari neporavljivi, laptop i printer, nove police potrebne za smještaj muzejske građe u depo na Radničkoj 20 radi preseljenja i zaštite građe uzrokovane potresom, namještaj koji je zamijenio stari u prostorijama tajnice ravnatelja/ice, TV za potrebe izložbe „Stadion Maksimir“ te knjige za knjižnicu.

U razdoblju siječanj-prosinac 2021. god. otkupili smo muzejsku građu u iznosu 22.213,00 kn.

Muzej grada Zagreba je tijekom razdoblja siječanj – prosinac 2021. godine obavljao radove vezane uz tekuće i investicijsko održavanje objekata i opreme. Muzej grada Zagreba je tijekom razdoblja siječanj-prosinac 2021. godine servisirao i održavao postrojenja i opremu: održavanje i servisiranje video i vatrodojavnog nadzora, servisiranje i održavanje dizala, pregled dizala za invalide, servis i tehnički pregled službenog vozila, godišnje održavanje plinskih bojlera, redovni servis uređaja za detekciju plina, kontrola i čišćenje dimnjaka, odrađen i su popravci na hladnoj vodi te rashladnom uređaju, odrađen je pregled i ispitivanje unutarnjih hidratantskih mreža i dr.

U razdoblju siječanj-prosinac 2021. godine restaurirali smo muzejsku građu: Tijekom provođenja mjera preventivne zaštite na 506 doniranih knjiga iz biblioteke Tille Durieux izdvojen je manji broj knjiga koje su imale najviši stupanj oštećenja. Restauratorsko-konzervatorski radovi u potpunosti su završeni na 20 knjiga, a radove na knjigama izvela je mr. sc. Irena Medić iz tvrtke Konzervator.Geo-med d.o.o. U navedenom razdoblju restaurirali smo i 5 posuda iz Arheoloških zbirki MGZ-a te 4 predmeta iz Zbirke moda, modnog pribora i tekstila MGZ-a.

**1. OBRAZLOŽENJE PRIHODA**

# Muzej grada Zagreba ostvario je prihode u razdoblju od 01.01.-31.12.2021 godine u ukupnom iznosu od 11.577.536,10 kn, a odnose se na prihode za financiranje rashoda poslovanja, prihode za nabavu nefinancijske imovine, prihode od prodaje proizvedene dugotrajne imovine, prihode od financijske imovine i vlastitih prihoda.

# Ukupno ostvareni prihodi manji su u odnosu na isto razdoblje prošle godine za 179.082,61 kn.

**Ukupni prihodi sastoje se od prihoda:**

1. **Gradskog ureda za kulturu** u iznosu 9.841.166,24 kn - i to za:
	1. plaće 7.575.485,93 kn
	2. za naknade djelatnicima - jubilarne nagrade, regres za godišnji odmor 2021, božićnica i dar za Svetog Nikolu, pomoći za smrtni slučaj, te otpremnine 208.728,06 kn
	3. za materijalne rashode u iznosu 761.044,22 kn za 01 – 09/2021
	4. za programe 458.333,44kn (4/6 ugovorenog iznosa za 2021 godinu, s time da se od ovog iznosa uplata od 125.000,00 kn odnosi na programska sredstva iz 2020. godine)
	5. za zbirke donacija 160.166,72 kn (4/6 ugovorenog iznosa za 2021 godinu, s time da se od ovog iznosa uplata od 26.500,00 kn odnosi na zbirke donacija iz 2020. godine)
	6. za otkup muzejske građe u iznosu 23.213,00 kn
	7. prihodi za nabavu nefinancijske imovine 3.061,83 kn
	8. prihodi za naknade članovima Upravnog vijeća – 40.510,95 kn
	9. prihodi za investicijska održavanja – 98.187,09 kn, te
	10. prihodi za čuvanje MGZ-a i Palače Jelačić -512.435,00 kn
2. **Prihoda od Ministarstva kulture** 185.000,00 kn
3. **Prihoda od financijske imovine** u iznosu 1.134.632,45 kn i
4. **Vlasitih prihoda** u iznosu 396.737,41 kn
	1. Prihodi od prodaje ulaznica – 140.992,80 kn
	2. Prihodi od obavljanja osnovnih i ostalih poslova vlastite djelatnosti – 234.772,94 kn
	3. Prihodi od kamata na depozite po viđenju – 226,64 kn
	4. Donacija od TZGZ u iznosu 20.000,00 kn
	5. Prihoda od prodaje nefinancijske imovine 745,03 kn

**Bitno je napomenuti da nisu doznačena sredstva za plaću za 12/2021 u iznosu 615.262,44 kn, nisu doznačena cjelokupna sredstva za programe MGZ-a u ukupnom iznosu od 215.999,84 kn, nisu doznačeni materijalni troškovi za 10, 11 i 12/2021. Tu je bitno napomenuti da su prihodi za materijalne rashode manji iz godine u godinu.**

Prihodi od Ministarstva kulture veći su u odnosu na isto razdoblje prošle godine za 100.000,00 kn.

**Vlastiti prihodi sastoje se od:**

1. Naplaćenih prihoda od prodaje ulaznica 140.992,80 kn. Prihodi od prodaje ulaznica veći su za 70.655,80 kn u odnosu na isto razdoblje 2020. godine.

2. Prihoda od obavljanja osnovnih i ostalih poslova vlastite djelatnosti iznose 234.772,94 kn.

Prihodi od obavljanja osnovnih i ostalih poslova vlastite djelatnosti odnose se na prihode od prodaje publikacija vezanih uz izložbe i programe Muzeja grada Zagreba 23.952,70 kn, stručna i audio vodstva 1.130,00 kn, refundacija (režijski troškovi restorana Stara vura) 20.640,24 kn, najma prostora restorana Stara vura 30.200,00 kn, sudjelovanja na pedagoškim radionicama 1.000,00 kn, izrade fotografija iz muzejske fototeke 10.260,00 kn, korištenja građe iz fundusa MGZ-a 10.260,00 kn, pružanja usluga prilikom arheoloških istraživanja 144.600,00 kn i tekućih donacija od neprofitnih organizacija (TZGZ) u iznosu od 20.000,00 kn. Prihodi od osnovnih i ostalih poslova vlastite djelatnosti manji su za 69.044,37 kn u odnosu na isto razdoblje 2020. god.

3. Prihoda od prodaje proizvedene dugotrajne imovine iznose 745,03 kn i manji su za 766,97 kn u odnosu na isto razdoblje 2020. god iz razloga što je u cijelosti zaključena otplata stana koji je korisnica kupila od Muzeja grada Zagreba te više nećemo imati prihoda s te strane.

4. Kamata na depozite po viđenju iznose 226,64 kn. Tu je došlo do pada prihoda jer su banke bitno smanjile kamatu.

Ostvareni prihod od financijske imovine iznosi 1.134.632,45 kn, a ostvareni su nakon isteka oročenja namjenskih sredstava donacije HT za Zbirku Josipa Kovačića „Hrvatske slikarice u 19.stoljeću“. Navedena sredstva smo ponovno oročili s pripadajućom kamatom kako bi zaštitili vrijednost donacije.

Napomena: Sukladno Ugovoru sklopljenom i ovjerenom od strane donatora HT- Hrvatske telekomunikacije d.d. i Grada Zagreba, Gradskog poglavarstva (osnivača Muzeja) i Muzeja grada Zagreba, zaključenim 13. prosinca 2004. godine primili smo donaciju za zbirku Josipa Kovačića "Hrvatske slikarice rođene u 19. stoljeću, Radićeva 24.

 U svezi navedene donacije, a u svrhu adaptacije i uređenja predmetnog prostora doznačeno nam je 1.000.000,00 kn koje smo knjižili sukladno Pravilniku o proračunskom računovodstvu. Da bi zaštitili vrijednost donacije, istu smo oročili kratkoročno do početka radova shodno odluci Upravnog vijeća MGZ-a.

 Radovi na uređenju Zbirke trebali su započeti tijekom 2005. godine, ali to nije bilo moguće zbog neriješenog imovinsko-pravnog statusa Zbirke. Gradski ured za upravljanje imovinom Grada obavijestio nas je u svibnju 2005. da je Povjeranstvo za imovinu Vlade Republike Hrvatske donijelo odluku kojom Republika Hrvatska, kao vlasnik 4/6 idealnog dijela nekretnine u Zagrebu, Radićeva 24, daje suglasnost Gradu Zagrebu za uređenje navedenog prostora i stavljanja u funkciju stalnog galerijsko – izložbenog prostora, a da će se imovinsko-pravni odnosi između Republike Hrvatske i Grada Zagreba riješiti naknadno. Ovim rješenjem Vlade Republike Hrvatske Grad Zagreb nije u mogućnosti započeti realizirati obveze iz donacije Hrvatskog telekoma, jer je za cjelovito rješavanje imovinsko-pravnog statusa ovog prostora potrebno da Grad Zagreb postane vlasnikom cijelog prostora kako bi mogao ishoditi građevnu dozvolu i urediti prostor za navedenu namjenu.

Gradski ured za kulturu je također u svibnju 2005. zatražio od Gradskog ureda za upravljanje imovinom Grada Zagreba da ponovi zamolbu Vladi Republike Hrvatske, odnosno Središnjem državnom uredu za upravljanje imovinom Republike Hrvatske za cjelovito rješenje i to na jedan od slijedećih načina:

 - da Vlada Republike Hrvatske, za potreba uređivanja prostora i

 prezentacije Zbirke donese odluku o prijenosu 4/6 dijela suvlasništva

 nekretnine u Zagrebu, Radićeva 24, bez naknade, u korist Grada Zagreba

 - da se izvrši zamjena nekretnina na način da se neka od nekretnina u

 vlasništvu Grada Zagreba zamijeni za rečenu nekretninu koja je

 vlasništvo Republike Hrvatske u 4/6 dijela

 - da Vlada Republike Hrvatske ponudi po povoljnijoj cijeni 4/6 dijela

 suvlasništva nekretnine u Zagrebu, Radićeva 24, na prodaju Gradu

 Zagrebu

 Godine 2010. Vlada Republike Hrvatske i Grad Zagreb regulirali su međusobne odnose, međutim do danas nije napravljena primopredaja, odnosno

prostor namijenjen za Zbirku nije predan na upravljanje Muzeju grada Zagreba koji bi mogao aktivirati sredstva. Međutim, 3. prosinca 2012. dobili smo dopis od Gradskog ureda za obrazovanje, kulturu i šport ,te Gradskog ureda za prostorno uređenje, izgradnju grada, graditeljstvo, komunalne poslove i promet, kojim nas izvješćuju da možemo započeti „sa aktivnostima vezano uz realizaciju izrade tehničke dokumentacije sa ishođenjem svih potrebnih dozvola u okviru pravila struke“, što je Muzej grada Zagreba namjeravao učiniti. Međutim, u međuvremenu pojavile su se inicijative da se pokuša objediniti cjelokupni prostor objekta u Radićevoj 24 kao muzejski prostor što bi bilo od velikog značaja za Grad Zagreb, a ne samo dvjestotinjak metara na kojima ovu zbirku nije moguće primjereno izložiti.

**2. OBRAZLOŽENJE IZDATAKA**

Ukupni rashodi Muzeja grada Zagreba za razdoblje od 01.01.-31.12.2021. godine iznose 11.218.701,91 kn, od čega se 2.850.204,89 kn odnosi na materijalne rashode, rashodi za plaće iznose 6.954.194,77 kn, naknade djelatnicima (regres za god. odmor 2021, božićnica, dar za Svetog Nikolu, otpremnine za mirovinu, jubilarne nagrade, pomoć za rođenje djeteta i smrtni slučaj) iznose 210.240,59 kn, iznos od 69.429,21 kn odnosi se na rashode za nabavu nefinancijske imovine, a iznos od 1.134.632,45 kn odnosi se na rashode financijske imovine (oročenje).

Ukupni rashodi manji su u odnosu na isto razdoblje prošle godine za 621.786,46 kn. Ukupni rashodi su manji najvećim dijelom zbog smanjenja prihoda, što vlastitih, to od Gradskog ureda za kulturu.

Pozicija 3212 – naknade za prijevoz na posao i s posla iznose 202.180,71 kn i veći su za 10.079,21 kn u odnosu na isto razdoblje prošle godine.

Komunalne usluge na poziciji 3234 iznose 137.553,40 kn i manje su u odnosu na isto razdoblje prošle godine za 25.274,53 kn. Rashodi za komunalne usluge odnose se na trošak vode, odvoz smeća, dimnjačarske usluge, komunalne i vodne naknade, troškove toplane za Zbirku klavira, deratizaciju, pričuve , stanarine i usluge groblja za Zbirke - donacije o kojima Muzej grada Zagreba skrbi.

Pozicija 3211 -rashodi za službena putovanja iznose 3.958,00 kn i znatno su manji u odnosu na isto razdoblje prošle godine,odnosno za 33.242,34 kn.

Pozicija 3213- rashodi za stručno usavršavanje zaposlenika iznose 5.000,00 kn i manji su u odnosu na isto razdoblje prethodne godine za 3.735,00 kn.

Pozicija 3221- rashodi za uredski materijal i ostali materijalni rashodi iznose 177.114,12 kn i znatno su manji u odnosu na prošlu godinu, odnosno za 82.217,60 kn.

Pozicija 3222- rashodi za materijal i sirovine iznose 104.325,18 kn i veći su u odnosu na isto razdoblje prošle godine za 9.712,08 kn. Razlog povećanja je veća kupovina materijala za preventivnu zaštitu.

Pozicija 3223- rashodi za energiju iznose 335.836,81 kn i manji su u odnosu na isto razdoblje prošle godine za 19.218,32 kn. Rashodi su manji jer nisu pristigli svi računi koji zbog kratkog roka izvještavanja nisu mogli biti prikazani.

Pozicija 3225- sitni inventar i auto gume iznosi 14.832,26 kn i veća je u odnosu na isto razdoblje prošle godine za 5.440,08 kn. Rashodi su veći radi nabave nosača, prečki i polica za regale gdje će se smjestiti građa koju premještamo radi posljedica potresa.

Pozicija 3227 – službena radna i zaštitna odjeća i obuća iznosi 834,78 kn i manja je za 3.596,77 kn u odnosu na prošlu godinu.

Pozicija 3231 – usluge telefona, pošte i prijevoza iznosi 96.058,25 kn i manje su u odnosu na isto razdoblje prošle godine za 11.334,39 kn.

Pozicija 3232 – usluge tekućeg i investicijskog održavanja iznose 172.911,59 kn i manje su u odnosu na prošlu godinu za 90.870,30 kn. Troškovi na ovoj poziciji se odnose na redovna održavanja bez kojih Muzej ne može funkcionirati a to su: održavanje lifta, održavanje videonadzora, protuprovalnog i protupožarnog nadzora, servsiranje i održavanje plinskih bojlera, na održavanje službenog automobila i sl. Popis svih radova naveden je u uvodnom dijelu izvješća.

Pozicija 3233 – usluge promidžbe i informiranja iznose 38.335,71 kn i manje su u odnosu na isto razdoblje prošle godine za 93.994,62 kn.

Intelektualne usluge 3237 –iznose 220.801,73 kn i veće su u odnosu na isto razdoblje prošle godine za 74.802,50 kn. Autorski honorari odnose se na intelektualne uskuge za realizaciju izložbi, izradu projekata – manifestacija, usluge prijevoda, vođenje likovno-kreativnih radionica, te za realizaciju manifestacija „Noć Muzeja“ i „Žive slike“. Od gore navedenog iznosa bruto autorski honorari iznose 120.883,22 kn, a odnose se na analize audio zapisa i dizajn plakata, programske knjižice i virtualnog prostora za virtualnu izložbu „Zagrepčani o Zagrebu“, istraživanje autorske građe i pisanja stručnog teksta te likovni postav za potrebe izložbe „Zagrebačka filharmonija/150 godišnjica/“, stručna predavanja, održavanje kiparskih radionica te izrada kostima Crne Kraljice za potrebe Pedagoško-andragoškog programa, prolog za katalog te interpretacije Krležinih djelana promociji kataloga „U životu i smrti“, restauraciju predmeta iz Zbirke moda i Arheološke zbirke, izrada kostima za potrebe manifestacije „Žive slike“, te recenziju tekstova za potrebe izložbe „Vojarna Maršal Tito 1991.“ Iznos od 10.743,51 kn odnosi se na ugovore o djelu: lekture i korekture tekstova za potrebe izložbi i programa “Zagrepčani o Zagrebu”, “U životu i smrti”, “Zagrebnet” i “Vojarna Maršal Tito 1991”, te ustupanje prava na korištenje fotografija za potrebe izložbe “Vojarna Maršal Tito 1991”. Ostale intelektualne usluge iznose 89.175,00 kn odnose se na prijevode tekstova koje su obavljale firme za potrebe realiziranih izložbi, izvedbe predstave kazališta Mala scena u prostorijama MGZ-a, izradu taktilne karte, projekt postava izložbi “Zagreb na kotačima” i “U životu i smrti”, likovno oblikovanje izložbe “Zagreb in SPE”, prilagodba stalnog postava MGZ-a za slijepe i slabovidne, adventske i uskršnje radionice i dr.

Ostale usluge 3239 iznose 1.054.819,12 kn i veće su u odnosu na isto razdoblje prošle godine za 203.957,64 kn. Usluge na ovoj poziciji odnose se na: grafičke usluge (tisak plakata, deplijana, pozivnica, banera tisak city light plakata, izradu fotografija, usluge izrade povijesnih kostima za manifestaciju “Žive slike”, usluge čuvanja- osiguranja Muzeja i zbirki donacija, usluge pranja i čišćenja Muzeja i zbirki donacija, kemijsko čišćenje odjeće iz depoa MGZ-a, presnimavanja građe iz Hrvatskog državnog arhiva i HRT-a, restauriranje muzejske građe koje obavljaju firme,uramljivanja za potrebe izložbi, izradu replika muzejskih predmeta iz stalnog postava za potrebe slijepih i slabovidnih osoba i usluge raznih servisa.

Od ukupnog iznosa 572.048,41 kn se odnosi na usluge čuvanja – osiguranja Muzeja, a razlika se odnosi na realizirane programe Muzeja.

Rashodi na poziciji 3235 – zakupnine i najamnine iznose 17.650,50 kn, a odnose se na obnovu- produljenje licenci. Rashodi su veći u odnosu na prošlu godinu u iznosu od 3.859,97 kn.

Pozicija 3238- računalne usluge iznose 99.467,96 kn i manje su u odnosu na isto razdoblje prošle godine za 1.028,80 kn.

Pozicija 3291- Naknade za rad prestavničkih i izvršnih tijela iznose 36.940,93 kn i znatno su veće u odnosu na prošlu godinu, odnosno za 21.181,77 kn. Razlog ppvećanja je održavanje većeg broja sjednica u 2021. godini.

Pozicija 3292- premije osiguranja iznose 67.013,73 kn i veće su u donosu na prošlu godinu za 52.301,67 kn. Rashodi se odnose na osiguranje Muzeja grada Zagreba (stvari i osoba) za godinu dana, osiguranje službenog vozila, osiguranje predmeta u stalnom postavu MGZ-a, za osiguranje predmeta na izložbama „Dijalog kroz dodir“ i „Stadion Maksimir.“

Pozicija 3295- pristojbe i naknade iznose 11.901,27 kn i manje su za 1.067,34 kn u odnosu na isto razdoblje prošle godine. Od ukupnog iznosa, 10.200,00 kn odnosi se na plaćanje naknade za nezaposlenog invalida za 12 mjeseci, a razlika se odnosi na sudske i javnobilježničke pristojbe vezane uz promjenu ovlaštene osobe Muzeja te registraciju službenog vozila.

Pozicija 3294-članarine i norme iznose 190,00 kn i manje su u odnosu na isto razdoblje prošle godine za 3.310,00 kn. Članarina se odnosi na članarinu za NSK.

3299-ostali nespomenuti rashodi poslovanja iznose 9.875,30 kn i veći su u odnosu na isto razdoblje prošle godine za 5.602,02 kn. Rashodi se odnose na kupnju cvijeća i vijenaca radi smrtnih slučajeva obitelji djelatnika te obilježavanja godišnjica rođenja i smrti donatora MGZ-a (cvijeće i svijeće na groblju).

3431-bankarske usluge i usluge platnog prometa iznose 8.613,67 kn i manje su u odnosu na isto razdoblje prošle godine za 9.382,15 kn.

Nova stavka koju imamo od ove godine je na poziciji 3236 – zdravstvene usluge u iznosu od 2.550,00 kn, a odnosi se na laboratorijske usluge testiranja djelatnika na Covid-19.

**Prilikom analize ostvarenih rashoda u razdoblju siječanj-prosinac 2021. godine vidljivo je da su rashodi manji po svim pozicijama na koje smo mi mogli utjecati.**

**Rashodi za nabavu nefinancijske imovine (pozicija 4)** u razdoblju od 1. siječnja do 1. prosinca 2021. god iznose 69.429,21 kn. Od toga se iznos od 38.808,81 kn odnosi na nabavu opreme koja je navedena ranije u tekstu, iznos od 23.132,90 kn za otkup muzejske građe i knjige, a iznos od 7.487,50 kn na Windows server.

Razlika između ukupnih prihoda i rashoda za razdoblje 01.01.-31.12.2021 iznosi 338.834,19 kn i predstavlja višak sredstava. Ovaj „višak“ zapravo ne možemo nazvati viškom obzirom da u ukupnim rashodima nisu prikazane plaće za 12/2021 godine, koje će biti isplaćene u siječnju 2022. godine, a koje se iskazuju na kontu 19311 (kontinuirani rashodi budućih razdoblja) u iznosu od 615.236,44 kn te kad bi se taj iznos oduzeo od prikazanog „viška“, dobili bismo manjak sredstava u iznosu od 276.402,25 kn. Nadalje, smanjili smo sve rashode na koje smo mogli utjecati, stoga su troškovi nešto manji u odnosu na isto razdoblje prošle godine.

Ukupni višak sredstava prethodne godine iznosio je 1.393.857,59 kn (iznos smo dobili prebijanjem viška prihoda poslovanja 1.505.145,34 kn s manjkom prihoda od nefinancijske imovine 111.287,39 kn). Nakon ostvarenog viška sredstava iz razdoblja 01.01.-31.12.2021. godine u iznosu 338.834,19 kn, ostaje raspoloživo u slijedećem razdoblju 1.732.691,78 kn.

Nepodmirene obveze za razdoblje 1.siječnja do 31.prosinca 2021. godine iznose 884.074,75 kn, a odnose se na obveze za plaću za 12/2021 u iznosu 628.774,68 kn te obveze za materijalne i financijske rashode u iznosu od 255.300,07 kn, a koji će biti podmireni tijekom 2022. godine.

Od navedenih obveza iznos od 55.360,92 kn je dospio na plaćanje. Ovdje se radi o računima koje smo zaprimili iza 31.12.2021. godine, a imaju datum dopijeća u 2021. godini, te ugovori o autorskim honorarima i ugovorima o djelu za koje nismo dobili odobrenje od Gradskog ureda za kulturu. Ostatak obveza nije dospio na plaćanje.

Ukupni preneseni višak prihoda nad rashodima biti će angažiran tijekom 2022. godine za realizaciju programa koji su u tijeku i za nastavak arheoloških istraživanja:

* Za adaptaciju i uređenje Zbirke Josipa Kovačića „Hrvatske slikarice rođene u 19.stoljeću, Radićeva 24
* Za konzervaciju i restauriranje građe radi štete nastale poplavom i potresima
* Za tisak muzejskih publikacija (katalozi, monografije)
* Za nabavu računalne i ostale opreme potrebne za redovno poslovanje muzeja

Šef računovodstva: v.d. ravnatelja:

Andrea Petek Marina Perica Krapljanov

Zagreb, 31.01.2022.